En 31-årig kvinde sendte live på Facebook, mens hun torpederede en parkeret bil. Ali Hussain meldte episoden, men efterfølgende svinet til.

En kvinde sendte natten til mandag live på Facebook, mens hun flere gange kørte over for rødt. Få minutter efter torpederede hun en bil på Buddinge Hovedgade i Søborg.

Kvindens bil endte på siden, og hun stak af fra ulykken til fods. Men hele episoden blev sendt live på Facebook i en gruppe med mere end 75.000 medlemmer.

19-årige Hussain Ali meldte episoden til politiet og sikrede videoen, som han også udleverede til politiet.

- Jeg anmeldte det af to årsager. Jeg var bekymret for hende. Uanset, hvor dumdristig man er, så fortjener man ikke at køre galt. Herudover synes jeg, at man må tage konsekvensen af ens handlinger, så selvfølgelig skulle det meldes, siger Hussain Ali.

I samme Facebookgruppe, hvor kvinden sendte live, lavede Hussain Ali en opdatering, hvor han beskrev, hvad der var sket, og at han havde meldt det.

Men den opdatering bragte ikke kun ros med på vejen.

En 31-årig kvinde sendte live på Facebook, mens hun torpederede en parkeret bil. Foto: TV 2 Lorry

"Din usle rotter fucking stikker. Du havde ikke behøvet at give dem optagelserne på det, din klaphat," skriver en person for eksempel under opslaget, mens en anden blot skriver:

"Stikkersvin", og tredje bruger det engelske udtryk: "snitches get stitches", der betyder "stikkere får sting".

Andre bakker Hussain Ali op og skriver, at de synes, han gjorde det rigtige.

Læs også: Vanvittigt: Kvinde sendte Facebook-live og torpederede bil

- Jeg kan slet ikke forstå deres tankegang - de, der kalder mig stikkersvin. Folk der udsætter andre for fare skal jo straffes, siger den 19-årige og tilføjer:

- Jeg er ikke bange for at sige, hvad jeg gør, og hvad jeg tænker. Så må folk tænke, hvad de vil om det. ​

Læs også: Mordforsøg mod 21-årig: To anholdt og flugtbil udbrændt